กฎกระทรวงฉบับที่ ๓ (พ.ศ.๒๕๔๓)ออกตามความในพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศพ.ศ. ๒๕๔๒[๑] อาศัยอำนาจตามความในมาตรา ๕ วรรคสอง มาตรา ๖ มาตรา ๒๕ และมาตรา๗๐ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.๒๕๔๒ รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้ข้อ ๑ การเสนอข้อเท็จจริงและความเห็นของผู้มีส่วนได้เสียเพื่อประโยชน์ในการดำเนินการไต่สวนการทุ่มตลาดหรือการอุดหนุนให้เป็นไปตามหลักเกณฑ์ดังต่อไปนี้(๑) ให้ผู้ส่งออกจากต่างประเทศหรือผู้ผลิตในต่างประเทศแจ้งข้อเท็จจริงและความเห็นตามแบบสอบถามที่กรมการค้าต่างประเทศกำหนดภายในสามสิบวันนับแต่วันที่ได้รับแบบสอบถามจากกรมการค้าต่างประเทศ(๒) ในการแจ้งข้อเท็จจริงตาม (๑) ผู้ส่งออกจากต่างประเทศหรือผู้ผลิตในต่างประเทศมีสิทธิแนบเอกสารเพื่อประกอบการชี้แจงข้อเท็จจริงและความเห็นที่แจ้งไว้ในแบบสอบถามหรือจะเสนอความเห็นเป็นหนังสือเพิ่มเติมจากที่ระบุไว้ในแบบสอบถามด้วยก็ได้(๓) ในกรณีที่ผู้ส่งออกจากต่างประเทศหรือผู้ผลิตในต่างประเทศไม่สามารถแจ้งข้อเท็จจริงและความเห็นตามแบบสอบถามได้ภายในกำหนดเวลาตามประกาศไต่สวนการทุ่มตลาดและความเสียหายหรือประกาศไต่สวนการอุดหนุนและความเสียหายผู้ส่งออกจากต่างประเทศหรือผู้ผลิตในต่างประเทศมีสิทธิขอขยายเวลาการดำเนินการในเรื่องดังกล่าวโดยยื่นคำร้องระบุเหตุผลในการขอขยายเวลาต่อกรมการค้าต่างประเทศก่อนครบกำหนดเวลาส่งแบบสอบถาม(๔) ในกรณีที่กรมการค้าต่างประเทศเห็นสมควร จะอนุญาตให้ขยายเวลาการแจ้งข้อเท็จจริงและความเห็นตามแบบสอบถามออกไปอีกก็ได้แต่ต้องไม่เกินสามสิบวันเพื่อประโยชน์ในการนับระยะเวลาตามวรรคหนึ่ง ให้ถือว่าผู้ส่งออกจากต่างประเทศหรือผู้ผลิตในต่างประเทศได้รับแบบสอบถามดังกล่าวเมื่อพ้นกำหนดเจ็ดวันนับตั้งแต่วันที่กรมการค้าต่างประเทศส่งแบบสอบถามไปยังผู้ส่งออกจากต่างประเทศผู้ผลิตในต่างประเทศ ผู้แทนทางการทูตของประเทศผู้ส่งออกหรือผู้แทนอย่างเป็นทางการของเขตแดนทางศุลกากรในกรณีที่ประเทศผู้ส่งออกหรือผู้ผลิตซึ่งเป็นสมาชิกองค์การการค้าโลกนั้นมีดินแดนซึ่งเป็นเขตแดนทางศุลกากรแยกต่างหากข้อ ๒ ในระหว่างการไต่สวนการทุ่มตลาดหรือการอุดหนุนซึ่งได้มีการออกประกาศกำหนดระยะเวลาไว้ตามมาตรา๓๙ ให้ผู้มีส่วนได้เสียมีสิทธิดำเนินการอย่างหนึ่งอย่างใดเพื่อปกป้องผลประโยชน์ของผู้มีส่วนได้เสียนั้นได้รวมทั้งมีสิทธิดำเนินการในเรื่องดังต่อไปนี้ด้วย(๑) การร้องขอให้มีการประชุมร่วมกันระหว่างผู้มีส่วนได้เสียเพื่อแสดงความคิดเห็นและข้อโต้แย้งของแต่ละฝ่าย(๒) การนำเสนอข้อมูลอื่นนอกเหนือจากข้อมูลที่ได้เสนอไว้แล้วในการประชุมร่วมกันตาม(๑) ด้วยวาจา ในกรณีที่มีเหตุอันสมควร(๓) การขอดูข้อมูลที่เกี่ยวข้องกับการไต่สวนที่กรมการค้าต่างประเทศได้จัดทำไว้เพื่อประโยชน์ในการไต่ส่วนและมิได้เป็นข้อมูลที่ต้องปกปิดตามมาตรา๒๖ข้อ ๓ เมื่อมีการร้องขอตามข้อ๒ (๑) ให้กรมการค้าต่างประเทศดำเนินการให้ตามที่มีการร้องขอในการดำเนินการดังกล่าวให้คำนึงถึงความจำเป็นในการรักษาความลับและความสะดวกของทุกฝ่ายในการประชุมร่วมกันตามวรรคหนึ่ง ผู้มีส่วนได้เสียฝ่ายหนึ่งฝ่ายใดจะไม่เข้าร่วมประชุมก็ได้และการไม่เข้าร่วมประชุมนั้นไม่ก่อให้เกิดผลเสียต่อผู้นั้นในการไต่ส่วนข้อ ๔ ข้อมูลที่เสนอเพิ่มเติมตามข้อ ๒ (๒) จะนำมาใช้ประกอบการพิจารณาไต่สวนได้เมื่อผู้นำเสนอข้อมูลนั้นได้จัดทำเป็นลายลักษณ์อักษรและมอบให้ผู้มีส่วนได้เสียอื่นแล้วให้ไว้ ณ วันที่ ๘ มีนาคม พ.ศ. ๒๕๔๓ศุภชัย พานิชภักดิ์รัฐมนตรีว่าการกระทรวงพาณิชย์หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา๖ และมาตรา ๒๕ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศพ.ศ. ๒๕๔๒ กำหนดให้รัฐมนตรีว่าการกระทรวงพาณิชย์มีอำนาจออกกฎกระทรวงกำหนดหลักเกณฑ์และวิธีการในการพิจารณาตอบโต้การทุ่มตลาดหรือการอุดหนุนได้ จึงเห็นสมควรกำหนดระยะเวลาให้ผู้มีส่วนได้เสียตอบแบบสอบถามซึ่งเป็นส่วนหนึ่งของการเสนอข้อเท็จจริงและความเห็นเป็นหนังสือตามประกาศการไต่สวนการทุ่มตลาดหรือการอุดหนุน นอกจากนี้ ในการไต่สวนการทุ่มตลาดหรือการอุดหนุนผู้มีส่วนได้เสียควรมีโอกาสปกป้องผลประโยชน์ของตนได้อย่างเต็มที่จึงสมควรกำหนดหลักเกณฑ์และขอบเขตในการปกป้องผลประโยชน์ดังกล่าวไว้ด้วย จึงจำเป็นต้องออกกฎกระทรวงนี้วิภา/ผู้จัดทำ๑ กันยายน๒๕๕๔สายสัมพันธ์/ปรับปรุง๒๐ ตุลาคม๒๕๖๓ภิรมย์พร/ตรวจ๔ ธันวาคม๒๕๖๓[๑] ราชกิจจานุเบกษาเล่ม ๑๑๗/ตอนที่ ๒๗ ก/หน้า ๑๐/๒๘ มีนาคม ๒๕๔๓